Heidi Larssen (Høyre), 2004-10-28:
Flere land har opplevd betydelig turbulens i forhold til organisering av sine pensjonssystemer. Komiteen er fornøyd med at de norske reglene om livsforsikring legger stor vekt på soliditet og trygghet for kundene, og at forpliktelsene er fullt ut fondert og sikret mot reduksjon, bortsett fra i de tilfeller hvor kunden selv velger det annerledes. De endringene i forsikringvirksomhetsloven som nå foreslås, og som et bredt flertall i komiteen stiller seg bak, vil føre til større konkurranse mellom selskapene om livsforsikring, samtidig som prising av forsikringsproduktene blir mer oversiktlig for kundene. På sikt kan dette føre til lavere kostnader og høyere avkastning for kundene. Forslaget fører til at det blir et klarere skille mellom de forsikredes midler og selskapenes, klarere fordeling av risiko mellom kunde og selskap, forhåndsprising av forsikringsprodukter og opphevelse av kravet om at livs- og fondsforsikring skal holdes i atskilte selskaper. Det var hovedlinjene, så noen enkeltheter. En omlegging av pris- og fortjenestemodellen fra dagens system med overskuddsdeling til et system med forhåndsprising er kundevennlig ved at prisingen blir mer synlig og det blir lettere å vurdere ulike tilbud opp mot hverandre. Flertallet støtter derfor ikke en etterskuddsvis innkreving av deler av premien, slik Fremskrittspartiet tar til orde for, da det i realiteten vil være en form for delvis overskuddsdeling og være i strid med sentrale prinsipper i det nye forslaget. Selskapene beregner premier på grunnlag av pristariffer. Disse kan selvfølgelig endres. Men det har vært reist spørsmål om adgang til prisregulering, med virkning også for allerede opparbeidede rettigheter. For å klargjøre har flertallet uttalt at dersom selskapene endrer beregningsrenten, skal bare premier for forpliktelser som oppstår etter endringen, beregnes på grunnlag av den nye beregningsrenten, dvs. at allerede opparbeidede rettigheter er betalt med endelig virkning og derfor ikke kan endres i ettertid. For å øke konkurransen, særlig i markedet for fripoliser og andre individuelle forsikringer, har flertallet – alle unntatt Fremskrittspartiet – bedt departementet sørge for at forskriftene om kursreguleringsfond utformes slik at de ikke fører til innelåsing av kundene og dermed virker begrensende på flytteretten. Ved å gjøre det lettere å flytte, bl.a. fripoliser, håper flertallet å oppnå større konkurranse i markedet, bedre oppfølging av kundene og høyere avkastning av pensjonskapitalen. Kredittilsynet har i høringsrunden til forslaget foreslått en alternativ modell med risikodeling. Hensikten med modellen er å legge forholdene til rette for å kunne investere pensjonsmidlene i mer risikofylte instrumenter, for dermed å bedre muligheten for høyere avkastning over tid. Dette vil gi et større produktspekter tilpasset kundenes behov. Finansdepartementet har etter samråd med Banklovkommisjonen avklart at en slik modell lar seg gjennomføre innenfor de rammer som lovforslaget innebærer, og det er komiteen fornøyd med. Det er en utfordring for selskapene å tilpasse seg nytt regelverk. Komiteen har derfor forsikret seg om at departementet vil lage fornuftige overgangsregler og gi selskapene relativt romslige frister for innføring av de nye reglene med forskrifter. Til slutt: Arbeiderpartiet og Sosialistisk Venstreparti har i egne merknader bedt om at departementet ber Banklovkommisjonen utarbeide regler for felles pensjonsordninger for flere foretak. Regjeringspartiene og Fremskrittspartiet ser ingen grunn til å be om dette nå, ikke minst fordi det ikke er noen grunn til å løsrive det fra oppfølgingen av Pensjonskommisjonen, en sak som snart kommer til Stortinget, og for det andre at både foretakspensjonsloven og innskuddspensjonsloven bygger på en struktur der den enkelte bedrift selv avgjør om man vil ha pensjonsordning for sine ansatte eller ikke. Åpner man for en felles pensjonsordning, mister den enkelte bedrift innflytelse over pensjonsordningen. Jeg er ikke sikker på om det er klokt. Fremskrittspartiet har også et par avvikende forslag, som jeg går ut fra at de selv vil redegjøre for. Med dette anbefaler jeg innstillingen.